
Text rozhodnutia
Súd: Krajský súd Trenčín Spisová značka: 12Sd/99/2015 Identifikačné číslo súdneho spisu: 3015200419 Dátum vydania rozhodnutia: 31. 03. 2016 Meno a priezvisko sudcu, VSÚ: JUDr. Juraj Florovič ECLI: ECLI:SK:KSTN:2016:3015200419.3 ROZSUDOK V MENE SLOVENSKEJ REPUBLIKY Krajský súd v Trenčíne samosudcom JUDr. Jurajom Florovičom v právnej veci navrhovateľky: V. Z., bytom I. XXX/XX, N., proti odporkyni: Sociálna poisťovňa, ústredie, Bratislava, Ul. 29. augusta č. 8, na návrh navrhovateľky o preskúmanie zákonnosti rozhodnutia odporkyne č. XXX XXX XXXX X zo dňa 18. februára 2015, o invalidný dôchodok, takto r o z h o d o l : Krajský súd p o t v r d z u j e rozhodnutie odporkyne č. XXX XXX XXXX X zo dňa 18. februára 2015 podľa § 250q ods. 2 O.s.p.. Krajský súd n e p r i z n á v a odporkyni náhradu trov konania. o d ô v o d n e n i e : Rozhodnutím odporkyne č. XXX XXX XXXX X zo dňa 18. februára 2015 bola navrhovateľke v zmysle § 70 a § 71 zákona č. 461/2003 Z.z. o sociálnom poistení v znení neskorších prepisov zamietnutá žiadosť o invalidný dôchodok s odôvodnením, že podľa posudku posudkového lekára sociálneho poistenia, Sociálnej poisťovne, pobočka Prievidza zo 28. januára 2015, nie je invalidná podľa § 70 a § 71 zákona č. 461/2003 Z.z. o sociálnom poistení v znení neskorších predpisov, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzikou osobou, miera poklesu schopnosti vykonávať zárobkovú činnosti v percentách je 30 %. Navrhovateľka podala v zákonom stanovenej lehote návrh na preskúmanie vyššie uvedeného rozhodnutia, v ktorom namietala mieru poklesu schopnosti vykonávať zárobkovú činnosť. Uviedla, že má atopický ekzém na rukách aj celom tele, a preto sa nemôže zamestnať ani vykonávať bežné domáce práce. Bolesti chrbtice aj kolenného kĺbu jej tiež sťažujú nájsť si prácu. Zástupkyňa odporkyne navrhla rozhodnutie odporkyne č. XXX XXX XXXX X zo dňa 18. februára 2015, ako vecne správne potvrdiť s poukazom na písomné vyjadrenie zo dňa 11. júna 2015 a na zhodné závery posudkových lekárov a novo vypracovaného lekárskeho posudku z 03. júna 2015. Krajský súd postupom podľa § 250l a nasledujúcich zákonných ustanovení O.s.p. preskúmal rozhodnutie odporkyne a postup, ktorý mu predchádzal v rozsahu dôvodov odvolania a dospel k záveru, že rozhodnutie odporkyne je vecne správne a zákonné, preto ho podľa § 250q ods. 2 O.s.p. potvrdil. Zdravotný stav navrhovateľky bol po podaní návrhu na preskúmanie rozhodnutia odporkyne znovu posudzovaný posudkovým lekárom sociálneho poistenia Sociálnej poisťovne, pobočky Prievidza dňa 29. apríla 2015. Po dôkladnom zhodnotení odvolania navrhovateľky a doložených lekárskych vyšetrení nezistil nové, posudkovo závažné skutočnosti a nevyhovel jej opravnému prostriedku v plnom rozsahu. Zotrval naďalej na svojom pôvodnom stanovisku. Navrhovateľka trvala na podanom opravnom prostriedku, a preto bol posudkový spis postúpený posudkovému lekárovi sociálneho poistenia Sociálnej poisťovne, ústredie so sídlom v Nitre na II. stupňové konanie. Posudkový lekár dňa 03. júna 2015 rozhodol tak, že navrhovateľka nie j invalidná podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, miera poklesu schopnosti vykonávať zárobkovú činnosť v percentách je celkovo 30 %. K hore uvedenému záveru dospel posudkový lekár po lekárskom vyšetrení navrhovateľky a zhodnotení všetkých lekárskych nálezov založených v zdravotnej dokumentácii. Posudkový lekár sa zaoberal v posudku pracovnou, sociálnou, objektívnou anamnézou navrhovateľa, jej subjektívnymi ťažkosťami a dospel k záveru, že rozhodujúcim zdravotným postihom u navrhovateľky je - Anxiozne depresívna porucha reaktívna, u akcentovanej osobnosti s mierou poklesu schopnosti vykonávať zárobkovú činnosť v percentách podľa prílohy 4, kapitola V, položka 4 písm. a) zákona č. 461/2003 Z.z. o sociálnom poistení v platnom znení na 20 %. Za iné zdravotné postihnutie zvýšil percentuálnu mieru o 10 %, na celkovo 30 %. Podľa posudkového záveru navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení v znení neskorších predpisov, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, miera poklesu schopnosti vykonávať zárobkovú činnosť v percentách je 30 %. Konštatoval, že navrhovateľka, absolventka gymnázia s maturitou, pracovala do roku 1991 u viacerých zamestnávateľov. Od 30.9.2014 nepracuje. V pobočke Sociálnej poisťovne posúdená dňa 28.1.2015 si požiadala o invalidný dôchodok, dosiahla mieru poklesu 20 % + 10 %. Z medicínskeho hľadiska navrhovateľka trpí na reaktívnu neurotickú poruchu s depresívnou symptomatológiou na podklade akcentovanej osobnosti. Nejedná sa o závažnú duševnú poruchu, ide o reakciu na nepriaznivú sociálnu a životnú situáciu. Tomuto rozhodujúcemu zdravotnému postihnutiu prislúcha miera poklesu 20 %. Na ostatné zdravotné poruchy, najmä na kožné ochorenie prislúcha 10 % navýšenie. Zdravotný stav v súčasnosti nepodmieňuje uznanie invalidity. Celkove nemá dôvod na zmenu doterajších posudkov. Navrhovateľka bola vypočutá ako účastník konania na pojednávaní dňa 05. novembra 2015. Uviedla, že neuznáva rozhodnutie odporkyne, ktorým jej nepriznala invalidný dôchodok. Podľa jej názoru rozhodujúce zdravotné postihnutie je kožné ochorenie, má popraskané, zapálené ruky, atopický ekzém jej sťažuje prácu aj doma. Ak posudkový lekár za rozhodujúce zdravotné postihnutie uviedol Anxiozne depresívnu poruchu, táto s tým súvisí. Po poslednom posúdení bola hospitalizovaná na kožnom oddelení o čom doložila lekárske správy. Žiadala o opätovné posúdenie zdravotného stavu. Po doplnení posudku posudkovým lekárom Sociálnej poisťovne, ústredie so sídlom v Nitre dňa 04. decembra 2015 k jeho záverom, v ktorých sa konštatuje, že navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení v znení neskorších predpisov, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, miera poklesu schopnosti vykonávať zárobkovú činnosť v percentách naďalej je 30 % na pojednávaní dňa 31. marca 2016 uviedla, že nesúhlasí s novovypracovaným posudkom zo dňa 4.12.2015, ekzém stále má, berie na to lieky a predložila opätovne lekárske správy. Nárok na invalidný dôchodok je podľa § 70 ods. 1 zákona o sociálnom poistení podmienený (okrem iného) invaliditou poistenca, teda tým, že poistenec pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou (§ 71 ods. 1 zákona), pričom miera poklesu schopnosti vykonávať zárobkovú činnosť je uvedená v prílohe č. 4 (§ 71 ods. 5 zákona). Priznanie invalidného dôchodku je podmienené podľa § 71 ods. 2 citovaného zákona dlhodobo nepriaznivým stavom, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú (§ 71 ods. 6, 7 zákona). Mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť (§ 71 ods. 8 zákona o sociálnom poistení). Podľa § 73 ods. 2 zákona č. 461/2003 Z.z. o sociálnom poistení suma invalidného dôchodku poistenca, sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty a percentuálneho poklesu schopnosti vykonávať zárobkovú činnosť. V súdnom konaní sa posudzovaním schopnosti navrhovateľa pracovať zaoberali príslušní posudkoví lekári. Podľa § 153 ods. 5 zákona č. 461/2003 Z.z. o sociálnom poistení lekársku posudkovú činnosť pri výkone sociálneho postenia vykonáva posudkový lekár sociálneho poistenia príslušnej pobočky a posudkový lekár ústredia. Obaja posudkoví lekári po podaní opravného prostriedku navrhovateľku posúdili, či má dlhodobo nepriaznivý zdravotný stav a aký má pokles schopnosti vykonávať zárobkovú činnosť. Títo jednoznačne dospeli k záveru, že navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, miera poklesu schopnosti vykonávať zárobkovú činnosť v percentách celkovo je 30 %. Krajský súd zhodnotil vyššie uvedené skutočnosti a citované zákonné ustanovenia a dospel k záveru, že napadnuté rozhodnutie odporkyne je vecne správne a zákonné, preto ho potvrdil podľa § 250q ods. 2 O.s.p.. Pri rozhodovaní vychádzal z posudku posudkového lekára sociálneho poistenia Sociálnej poisťovne, pobočka Prievidza zo dňa 28. januára 2015, 29. apríla 2015, z posudku posudkového lekára sociálneho poistenia Sociálnej poisťovne, ústredie so sídlom v Nitre dňa 03. júna 2015 a novo vypracovaného posudku posudkového lekára sociálneho poistenia Sociálnej poisťovne, ústredie so sídlom v Nitre zo dňa 04. decembra 2015, pretože títo posudkoví lekári dostatočne a presvedčivo odôvodnili, prečo navrhovateľka nie je invalidná podľa ustanovenia § 71 ods. 1 zákona č. 461/2003 Z. z. v znení neskorších predpisov s mierou poklesu schopnosti vykonávať zárobkovú činnosť 30 %. Posudkový lekár sociálneho poistenia Sociálnej poisťovne, ústredie so sídlom v Nitre zo dňa 04. decembra 2015 v novom posudku koštoval, že navrhovateľka, ako to vyplýva z prepúšťacej správy z hospitalizácie - Kožného oddelenia NsP Bojnice od 4. - 11.6.2015 bola prijatá na hospitalizáciu na kožné oddelenie pre zhoršenie kožného nálezu. Pri prijatí nález vyrážok najmä na hornej polovice teľa, zápästiach a rukách. Po nasadení príslušnej liečby sa stav zlepšil. Išlo o reakciu na slnenie a použitie opaľovacieho krému. V zlepšenom stave prepustená domov. Kožné kontrolne vyšetrenie 29.10.2015 - nález už len na dlaniach a prstoch, hlavne na pravej ruke. Psychologické vyšetrenie 4.9.2015 - aktuálna reakcia na úmrtie matky. Nič psychopatické. Psychiatrické vyšetrenie 23.9.2015 - depresívna nálada, zvýšená anxieta, nálada odkloniteľná, hraničná závislosť od alkoholu. Záver: smútková reakcia na úmrtie matky. V závere posudku uviedol, že hospitalizácia navrhovateľky bola pre zhoršenie kožného nálezu po slnení aplikácii opaľovacieho krému, išlo o krátkodobú záležitosť, stav sa zlepšil. Aj duševná porucha je prechodná, po úmrtí matky sa vystupňovala depresia. Nejde o radikálne, ani dlhodobé zhoršenie. Nálezy nemajú vplyv na stanovenú mieru poklesu. Nepodmieňujú uznanie invalidity. Navrhovateľka v konaní o opravnom prostriedku predloženými lekárskymi listinnými dôkazmi (najmä odbornými lekárskymi nálezmi) nepreukázala, že jej zdravotný stav odôvodňuje vyššiu mieru poklesu schopnosti vykonávať zárobkovú činnosť v porovnaní so zdravou fyzickou osobou alebo zmenu dátumu vzniku invalidity. Navrhovateľka má kedykoľvek možnosť požiadať sociálnu poisťovňu o preskúmanie jej zdravotného stavu, pokiaľ by sa jej zdravotný stav výrazne zhoršil. O trovách konania bolo rozhodnuté podľa § 250l ods. 2 O.s.p. za použitia § 250k ods. 1 O.s.p., podľa ktorého, ak mal žalobca úspech celkom alebo sčasti, súd mu proti žalovanému prizná právo na úplnú alebo čiastočnú náhradu trov konania. V danom prípade bola navrhovateľka v konaní neúspešná, preto nemá právo na náhradu trov konania proti odporkyni a odporkyňa v konaní podľa piatej časti nemá nárok na priznanie náhrady trov konania. Poučenie: Proti tomuto rozsudku možno podať odvolanie do 15 dní odo dňa jeho doručenia prostredníctvom Krajského súdu v Trenčíne na Najvyšší súd Slovenskej republiky v Bratislave, písomne, v dvoch vyhotoveniach. Podľa § 42 ods. 3 a § 205 ods. 1 O.s.p. odvolanie musí mať tieto náležitosti: ktorému súdu je určené, kto ho robí, ktorej veci sa týka a čo sleduje, musí byť podpísané s uvedením dátumom vyhotovenia odvolania, proti ktorému rozhodnutie súdu smeruje, v akom rozsahu rozhodnutie napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTN:2016:3015200419.3 (dáta aktuálne k 13. 11. 2026). Záväzné je znenie zverejnené súdom.




